Jere Henriksson

Jere Henriksson (s. 8. helmikuuta 2001 Oulu) on suomalainen jääkiekkoilija, joka pelaa Mestis-joukkue Jokereissa. Hän on pelipaikaltaan oikea laitahyökkääjä.
Ura.
Seuraura.
Henriksson kasvoi Oulunsalossa ja hän on Kiekko-Laserin kasvatti. Hän muutti jo D-juniori-ikäisenä isoveljensä Jesperin mukana Helsinkiin ja siirtyi Helsingin IFK:n organisaatioon. Henriksson voitti kauden 2015–2016 päätteeksi C-nuorten Suomen-mestaruuden. Kaudeksi 2017–2018 hän siirtyi Jokereiden B-nuoriin. Kauden 2018–2019 päätteeksi Henriksson voitti B-nuorten Suomen-mestaruuden. Hän pelasi reilut puolet kaudestaan kuitenkin Jokereiden A-nuorissa, joita Henriksson edusti myös Junior Club World Cupissa. Kaudella 2019–2020 hän oli tehoilla 24+28=52 joukkueen paras maalintekijä ja toiseksi paras pistemies Jolle Nikanderin jälkeen. Henriksson sijoittui A-nuorten SM-liigan alku- ja runkosarjan yhteenlasketussa pistepörssissä kahdeksanneksi.
Maaliskuussa 2020 Henriksson teki juniorisopimuksen Tapparan SM-liigajoukkueen kanssa. Hän aloitti kauden 2020–2021 seuran U20-joukkueessa. Henriksson valittiin U20 SM-sarjan marraskuun kuukauden pelaajaksi. Hän pelasi sarjassa alkukaudella kaikkiaan 23 runkosarjaottelua tehopistein 16+27=43 sijoittuen Tapparan sisäisessä pistepörssissä toiseksi Mikko Pertun jälkeen. Henrikssonin piste per peli -keskiarvo 1.87 oli vähintään puolet kaudesta pelanneista koko U20 SM-sarjan paras. Hän jakoi alku- ja runkosarjan yhteenlasketun pistepörssin seitsemännen sijan Jukurien Kalle Matikaisen ja Ässien Valtteri Karnarannan kanssa. Henriksson valittiin kauden päätteeksi sarjan ensimmäiseen tähdistökentälliseen. Hän debytoi Tapparan SM-liigajoukkueessa 29. joulukuuta 2020 Vaasan Sportia vastaan. Henriksson merkittiin joukkueensa nelosketjun vasempaan laitaan Jarkko Malisen ja Lassi Vanhatalon viereen. Hän sai ottelussa jääaikaa 10.57 minuuttia ja Henriksson keräsi teholukeman −1. Liigauransa avausmaalin hän teki 24. helmikuuta 2021 JYPiä vastaan. Henriksson onnistui vakiinnuttamaan paikkansa SM-liigassa, jossa hänen tulokaskautensa toi 35 runkosarjaottelussa tehot 1+2=3 ja yhdeksässä playoff-ottelussa kaksi syöttöpistettä.
Toukokuussa 2021 Henriksson teki Tapparan kanssa vuoden mittaisen ammattilaissopimuksen. Helmikuussa 2022 hän teki seuran kanssa taas vuoden mittaisen jatkosopimuksen. Jatkoaika.com-verkkolehden pelaaja-arvion mukaan Henrikssonilta odotettiin kaudella 2021–2022 kehitysaskeleita, mutta hänen oli kuitenkin vaikea löytää sopivaa roolia. Henriksson pelasi 30 runkosarjaottelua tehopistein 2+3=5, mutta hän ei saanut kuitenkaan peliaikaa pudotuspeleissä. Henriksson voitti kauden päätteeksi kuitenkin Suomen-mestaruuden. Hän voitti kauden aikana myös Mestarien liigan hopeaa. Henriksson pelasi osan kaudestaan vielä myös Tapparan U20-joukkueessa. 
Alkukaudella 2022–2023 Henriksson rikkoi jo SM-liigan yhden kauden piste-ennätyksensä ja teki 28 runkosarjaottelussa tehot 3+5=8. Hänen roolinsa jäi kauden edetessä kuitenkin pieneksi. Tammikuun 2023 lopulla Tappara lainasi Henrikssonin alustavasti kolmen ottelun mittaisella sopimuksella Hämeenlinnan Pallokerhoon. Helmikuussa 2023 hänen lainasopimustaan jatkettiin kauden loppuun. Samalla Henrikssonin uutisoitiin tehneen HPK:n kanssa kauden 2023–2024 loppuun asti kestävän sopimuksen. Hän teki SM-liigan runkosarjan aikana kaikkiaan 14 tehopistettä. Kaudella 2023–2024, tapaninpäivänä 2023 HPK vuokrasi Henrikssonin Turun Palloseuraan 7. tammikuuta 2024 ulottuvalla sopimuksella paikkaamaan hyökkäyksen loukkaantumisia. Sittemmin hänen sopimustaan jatkettiin tammikuun loppuun. Helmikuussa Henrikssonin vuokrasopimusta TPS:n kanssa jatkettiin lopulta kauden loppuun. Hän ei kuitenkaan pelannut tämän jälkeen enää loppukaudella terveydellisistä syistä. 
Lokakuussa 2024 Henriksson palasi kolmen ottelun mittaisella sopimuksella TPS:ään. Joulukuussa hän siirtyi loppukauden 2024–2025 kattavalla sopimuksella Tanskan Metal Ligaenin Rødovre Mighty Bullsiin. Henriksson pelasi siellä 11 ottelua tehopistein 8+5=13, kunnes helmikuussa 2025 hän siirtyi loppukaudeksi Saksan toiseksi korkeimmalle sarjatasolle DEL2-liigan Lausitzer Füchseen. Seura hankki Henrikssonin ensisijaisesti paikkaamaan Lane Scheidlin jättämää aukkoa.
Kaudeksi 2025–2026 Henriksson siirtyi Mestis-joukkue Jokereihin 1+1-vuotisella sopimuksella.
Maajoukkueura.
Henriksson on pelannut neljä nuorten maaottelua.
Muuta.
Henrikssonin isoveli Jesper on pelannut puolustajana Mestiksessä ja Puolan pääsarjatasolla. Jere Henriksson on maininnut esikuvakseen Mikael Granlundin, mutta kertonut myöhemmin seuranneensa myös Nikita Kutšerovin pelaamista.